|  |  |
| --- | --- |
| ujmegye | Hajdú-Bihar Vármegye Önkormányzatának  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **7.** |

|  |  |
| --- | --- |
| **Előterjesztő:** | Tasi Sándor, a Közgyűlés alelnöke |
| **Tárgy:** | Tájékoztatás a *„*Hajdú-Bihar megyei foglalkoztatási megállapodás, foglalkoztatási-gazdaságfejlesztési együttműködés*”* című projekt többlettámogatásáról |
| **Készítette:** | Erdősné Kovács Edit |
| **Véleményező Bizottság:** | Fejlesztési, Tervezési és Stratégiai Bizottság  Pénzügyi Bizottság |

**Tisztelt Közgyűlés!**

A közgyűlés 13/2016. (II. 19.) MÖK határozata alapján Hajdú-Bihar Vármegye Önkormányzata a Hajdú-Bihar Vármegyei Kormányhivatallal, valamint a Hajdú-Bihar Vármegyei Fejlesztési Ügynökség NKft-vel konzorciumban 2016. március 31-én támogatási kérelmet nyújtott be a TOP-5.1.1.-15 *„*Megyei szintű foglalkoztatási megállapodások, foglalkoztatás-gazdaságfejlesztési együttműködések*”* tárgyú felhívásra. Az elnyert támogatást biztosító szerződés mellékleteivel együtt a 79/2016. (VIII. 26.) MÖK határozatban foglalt felhatalmazások alapján aláírásra került és 2016. szeptember 12. napján hatályba lépett.

A projekt fő tevékenységeként megjelenő célcsoport támogatásaira felhasznált bértámogatás (bér és járulék) biztosítására jelentősen megnövekedett az igény a munkaerőpiacon megjelenő problémák hatására, melyek nem voltak előre láthatóak. Korábban a pandémia következményeként, majd az orosz-ukrán háború eredményeként megjelenő inflációs hatások mind az ország gazdasági helyzetére, mind a munkaerőpiaci környezetre jelentős negatív hatással voltak.

A projekt keretében nyújtható bérköltség támogatások megnövelésével a célcsoport további támogatása vált elérhetővé, ami a jelenlegi helyzetben nagy segítséget nyújtott a munkaerőpiac számára.

Hajdú-Bihar Vármegye Önkormányzata az ÖH/4-59/2022. iktatószámú, 2022. 12. 05. napon megküldött többletköltség kérelmében azzal a kéréssel fordult az Irányító Hatósághoz, hogy a 272/2014. (XI. 5.) Korm. rendelet 87. § (1) bekezdés c) pontja alapján támogassa a TOP-5.1.1-15-HB1-2016-00001 azonosító számú projekt nettó 599 083 813 Ft + 916 187 Ft Áfa, azaz bruttó 600 000 000 Ft összegű, Célcsoport támogatásokhoz, Szakmai megvalósítók béréhez, a Paktumirodai munkatárs béréhez, a Projektmenedzsmenthez és az Általános rezsiköltségekhez kapcsolódó költségnövekményére vonatkozó kérelmét.

A kérelem a Magyar Közlöny 2022. 12. 15. napi 207. számában megjelent 1629/2022.   
(XII. 15.) Korm. határozattal elfogadásra került.

Az igényelt összeg felhasználása tekintetében 2023. október 31. napig történő megvalósítási időtartam került tervezésre. A célcsoport támogatása túlnyomó részt a legfeljebb 8+4 hónapra adható 100%-os intenzitású bérköltség támogatás keretében került tervezésre. Azonban a többletforrás hónapokkal később történt átutalására figyelemmel, igazodva a program tervezett fizikai befejezéséhez, végül ugyanez a konstrukció rövidebb időtartammal, 4+2 hónapra, majd 2+1 hónapra adható bérköltség támogatásként került meghirdetésre. Az eredetileg tervezett konstrukción felül továbbá 90 napos 100%-os bérköltség támogatás formájában is elérhetővé vált a támogatás.

A szakmai megvalósítók bére és járulékai a hosszabbítás időtartamára, valamint a Paktumirodai munkatárs és a Projektmenedzsment tevékenység elszámolása szintén a projekt várható fizikai befejezésének dátumáig kerül elszámolásra.

A 600 000 000 Ft-os többlettámogatásból a Hajdú-Bihar Vármegyei Kormányhivatal részére bruttó 566 100 000 Ft, a Hajdú-Bihar Vármegyei Önkormányzati Hivatal részére pedig bruttó 33 900 000 Ft többletköltség került megítélésre.

Az egyes Konzorciumi Tagok által a Projekt keretében elszámolható, a többletköltség ráemelést megelőző hatályos és a ráemeléssel módosított támogatási összegét a következő táblázat szemlélteti:

|  |  |  |  |
| --- | --- | --- | --- |
|  | **Tag neve** | **Támogatási összeg hatályos (Ft)** | **Támogatási összeg módosított (Ft)** |
| 1. | Hajdú-Bihar Vármegye Önkormányzata | 64 803 743 | 64 803 743 |
| 2. | Hajdú-Bihar Vármegyei Kormányhivatal | 1 477 017 202 | 2 043 117 202 |
| 3. | Hajdú-Bihar Vármegyei Fejlesztési Ügynökség Nonprofit Kft. | 58 145 850 | 58 145 850 |
| 4. | Hajdú-Bihar Vármegyei Önkormányzati Hivatal | 35 033 205 | 68 933 205 |
|  | **Összesen:** | **1 635 000 000** | **2 235 000 000** |

A támogatási szerződés módosítás 2023. 01. 19. napon benyújtásra került, amely elfogadását követően 2023. 02. 27. napon hatályba lépett.

Fentiekre tekintettel kérem a közgyűlést a határozati javaslat elfogadására.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a 1996. évi XXI. törvény 11.§ bg) pontja, a Magyarország helyi önkormányzatairól szóló 2011. évi CLXXXIX. törvény 107. §-a, továbbá a Polgári Törvénykönyvről szóló 2013. évi V. törvény 3:109. § (2) és (4) bekezdései alapján, figyelemmel a 13/2016. (II. 19.), valamint 79/2016. (VIII. 26.) MÖK határozatra

1./ elfogadja a TOP-5.1.1.-15-HB1-2016-00001 azonosítószámú, *„*Hajdú-Bihar megyei foglalkoztatási megállapodás, foglalkoztatási-gazdaságfejlesztési együttműködés*”* című projekt 600.000.000,- Ft összegű többlettámogatása iránti kérelemnek a projekt célcsoportja részére történő további munkaerőpiaci szolgáltatások nyújtása céljából a Miniszterelnökség Területfejlesztési Operatív Programok Irányító Hatósága, mint Irányító Hatóság részére történt benyújtásáról szóló tájékoztatást, melynek eredményeként a projekt támogatása 2.235.000.000,- Ft-ra emelkedett.

2./ Jóváhagyja a támogatási szerződés módosításának, a támogatási szerződés mellékletét képező konzorciumi együttműködési megállapodás módosításának, valamint a kapcsolódó egyéb jognyilatkozatoknak és dokumentumoknak a közgyűlés elnöke által, továbbá a konzorciumi együttműködési megállapodás módosításának a jegyző és a Hajdú-Bihar Vármegyei Fejlesztési Ügynökség NKft. ügyvezetője által történt aláírását.

**A határozati javaslat elfogadása egyszerű többséget igényel.**

Debrecen, 2023. november 17.

**Tasi Sándor**

**alelnök**

Az előterjesztés a törvényességi követelményeknek megfelel:

Dr. Dobi Csaba

jegyző